
M. Adductor pollicis (AP) és M. Abductor digiti minimi (ADM) izomreakcióinak elektromiográfiás összehasonlítása neuromuscularis monitorozás során

Kulcsszavak: Neuromuszkuláris monitorozás, Elektromiográfia, Posztoperatív reziduális neuromuszkuláris blokk
Bevezetés: Amennyiben az anesztézia során alkalmazott izomrelaxánsok hatása a műtét
végeztével nem szűnik meg, posztoperatív reziduális neuromuszkuláris blokkról (PRNB)
beszélünk, amely súlyos légúti szövődmények kialakulásához vezethet. A PRNB
diagnosztizálása megbízhatóan, kvantitatív neuromuszkuláris monitorok (NMM)
alkalmazásával lehetséges. A NMM-k objektíven mérik és numerikusan megjelenítik az
izomrelaxáció mértékét, melyet az ulnaris ideg train-of-four (TOF) ingerlésével és a AP
izom válaszának mérésével végzik. Többféle mérési pont lehetőségei közül az Európai
Aneszteziológiai és Intenzív Terápiás Társaságának és az Amerikai Aneszteziológusok
Társaságának irányelvei egyaránt az AP izmot javasolják az izomrelaxáció monitorozására.
Számos klinikus azonban egy új, hordozható, az elektromiográfia (EMG) elvű NMM
használatakor az ADM-izmot használja intraoperatív monitorozásra, mivel a rögzítő
elektródák elhelyezése ezen izom mentén egyszerűbb és kevésbé valószínű, hogy az
elektródák elmozdulnak a kéz esetleges mozgatása miatt a sebészeti beavatkozások során.
Vizsgálatunk célja az EMG elvű TetraGraph NMM működésének összehasonlítása az AP,
valamint az ADM izmokban.
Módszer: Vizsgálatunkba 21, laparoscopos, elektív műtétre váró beteget vontunk be. A
betegek karjaira a két NMM-t előzetes randomizációt követően helyeztük fel a megfelelő
pozíciókba. A betegek BMI-ét és a kéz dominanciáját rögzítettük. Az izomrelaxáns beadását
követően a teljes izomrelaxációig-, illetve a műtét végén a relaxációt függesztő szer
beadásától, a teljes izomerő visszatérésig 20 mp-ként, párhuzamos méréseket végeztünk. A
készülékekből kinyert adatokat TetraViewer software segítségével elemeztük.
Eredmények: Az AP-re, illetve a ADM-re felhelyezett NMM-ből kinyert adatok alapján
nem volt szignifikáns különbség az izomrelaxáns hatásának beállási idejében (4,1±3,16
perc; 3,72±2,63 perc; p=0,15). Az izomrelaxáció felfüggesztése és a teljes izomerő
visszatéréséig eltelt időben sem mutatkozott szignifikáns különbség (6,96±3,42 perc;
7,59±4,05 perc; p=0,59). Sem a betegek súlya, sem a kéz dominanciája nem befolyásolta
szignifikánsan a két kar mérési pontjaiból származó eredményeket.
Összegzés: Eredményeink alapján az EMG alapú NMM-okkal hasonló biztonsággal
monitorozhatjuk az izomrelaxációt az ADM izmon, mint a nemzetközi ajánlásokban
szereplő AP izmon



